༄༅། །འཕགས་མཆོག་སྤྱན་རས་གཟིགས་ལ་གསོལ་བ་
འདེབས་པ་ཐུགས་རྗེ་བསྐུལ་བའི་རྔ་བོ་ཆེ་
ཞེས་བྱ་བ་བཞུགས་སོ། །
།ན་མོ་ཨཱརྱ་ལོ་ཀེ་ཤྭ་རཱ་ཡ། འཕགས་མཆོག་དྲན་པས་སྲིད་ཞིའི་གདུང་
བ་སེལ། །འགྲོ་དྲུག་སྡུག་བསྔལ་གནས་ལས་སྐྱོབ་པའི་ལྷ། །ས་བཅུའི་དབང་
ཕྱུག་མགོན་པོ་བརྩེ་བའི་བདག །སྤྱན་རས་གཟིགས་ཀྱིས་རྗེས་སུ་བཟུང་བར་
མཛོད། །སྐྱོབ་པ་བླ་མེད་ཕྱག་ན་པདྨོ་ཁྱོད། །དཔག་མེད་དུས་ནས་ཞི་བའི་མཆོག་
བརྙེས་ཀྱང་། །ས་བཅུའི་སེམས་དཔའི་ཚུལ་དུ་བཟུང་ནས་ནི། །ལྷོ་ཕྱོགས་རི་བོའི་
ཞིང་མཆོག་བདག་གིར་མཛད། །དམིགས་མེད་སྙིང་རྗེ་ཆེན་པོའི་རང་བཞིན་
གྱིས། །མ་ཡིས་བུ་ལྟར་འགྲོ་ལ་བརྩེ་བ་ཅན། །འཕགས་མཆོག་གངས་རིའི་མགོན་
པོ་ལྷག་པའི་ལྷ། །ཁྱོད་ནི་སྐྱབས་སུ་མི་བསྟེན་སུ་ཞིག་ཡོད། །འཕགས་པའི་ཐུགས་
རྗེ་ཉེ་རིང་མ་མཆིས་ཀྱང༌། །སྡུག་ཅན་སྐལ་བ་དམན་པའི་སྐྱེ་བོ་རྣམས། །བདེ་
བ་མེད་པའི་སྡུག་བསྔལ་བརྒྱ་ཕྲག་གིས། །ཀུན་ཏུ་མནར་བ་སྔོན་གྱི་ལས་ཀྱིས་
ནོངས། །བདག་གི་སྤྱོད་ཚུལ་ངན་པའི་གཟུགས་མཐོང་ནས། །ཀྱེ་ཧུད་གཏིང་
ནས་འགྱོད་པའི་ཤུགས་སྐྱོད་དེ།། །ད་ལྟ་ཉིད་དུ་ལྷ་ཡི་སྤྱན་སྔ་རུ། །གདུང་བའི་
སྔགས་གསོལ་བ་ཅུང་ཟད་གསོན། །རྒྱུ་འབྲས་ཟབ་མོའི་ཆོས་ཉིད་མ་ཤེས་
ཤིང༌། །ཤེས་ཀྱང་བྱ་བ་ངན་པའི་གོམས་ཤུགས་ཀྱིས། །སྐྱེས་པ་ནས་བཟུང་ད་
ལྟ་ཡན་ཆད་ལ། །བསགས་པའི་ཉེས་ལྟུང་ཕུང་པོ་བསམ་ལས་འདས། །ཆུ་ཤིང་
བཞིན་དུ་འཁོར་བའི་རང་བཞིན་ལ། །ཡིད་བརྟན་སྙིང་པོ་ཏིལ་ཙམ་མ་མཆིས་
332

བསྟོད་ཚོགས་ཀྱི་རིམ་པ་རྒྱ་མཚོའི་དབྱངས་ཀྱི་བཻཌཱུརྱ་རྒྱུད་མངས་ཞེས་བྱ་བ།
ཀྱང༌། །སྐྱོན་དུ་མི་ལྟ་མཆོག་ཏུ་འཛིན་པའི་བློས། །མི་ལུས་རིན་ཆེན་ཆུད་ཟོས་
བྱེད་འདི་གཟིགས། །འཇིག་རྟེན་མི་རྟག་རྟག་པའི་འདུ་ཤེས་ཀྱིས། །གློ་བུར་ཐོག་
ཏུ་འཆི་བའི་རྐྱེན་བྱུང་ན། །ཕྱི་མའི་འགྲོ་ས་ངན་སོང་གསུམ་ལས་ལྷག །གཞན་
ན་མེད་དོ་སྐྱོབ་པ་ཁྱོད་ཀྱིས་སྐྱོབས། །སྡུག་བསྔལ་རྒྱ་མཚོའི་ཀློང་དུ་ཚུད་པ་
ཡི། །འགྲོ་བ་འདི་དག་ཁྱོད་ཀྱིས་མི་སྒྲོལ་ན། །འཇིག་རྟེན་ཀུན་ན་སྤྱན་རས་
གཟིགས་ཞེས་པའི། །གྲགས་པ་དེ་ཡང་མིང་ཙམ་ཉིད་དུ་ཟད། །བླང་དོར་
མིག་ལོང་ལོང་འཁྲིད་བཤེས་གཉེན་བྲལ། །སྲིད་པའི་དགོན་པར་གྲོགས་མེད་
གཅིག་པུར་ལུས། །སྡུག་བསྔལ་དུ་མས་གཙེས་པའི་འགྲོ་བ་རྣམས། །ཁྱོད་ཀྱི་
བརྩེ་བའི་སྤྱན་གྱིས་གཟིགས་ལགས་སམ། །མ་རིག་མདུད་པ་ཤེས་རབ་མཚོན་
གྱིས་གཅོད། །འདོད་པའི་འདམ་དུ་བྱིང་རྣམས་བརྩེ་བས་དྲོངས། །ཞེ་སྡང་མེ་
ཆེན་བྱམས་པའི་ཆུ་བོས་བཅིལ། །ལྟ་ངན་རི་བོ་རིགས་པའི་རྡོ་རྗེས་བཤིག །འགྲོ་
དྲུག་སོ་སོའི་སྡུག་བསྔལ་རྒྱུན་བཅད་དེ། །བདེ་ཆེན་ཐར་པ་མཆོག་གི་ལམ་པོ་
ཆེར། །འཁྲིད་ནས་སྐྱེ་བའི་ཚེ་རབས་ཕྲེང་བ་རུ། །མགོན་པོ་དགེ་བའི་བཤེས་
གཉེན་མཛད་དུ་གསོལ། །རྣམ་པར་དག་པའི་ལུས་རྟེན་ཐོབ་ཚེ་ཡང་། ། ཚུལ་
བཞིན་རྒྱལ་བའི་བསྟན་ལ་ལེགས་སྦྱངས་ནས། །བརྩོན་པས་སྒྲུབ་པ་སྙིང་པོར་
བྱས་པའི་མཐུས། །དཔག་མེད་བསྟན་དང་འགྲོ་བའི་དོན་བྱེད་ཤོག །རྒྱལ་བའི་
སྲས་མཆོག་ཁྱོད་ནི་ཡལ་བོར་ནས། །བདག་ལ་རེ་སའི་སྐྱབས་གཞན་མ་མཆིས་
པས། །འདི་དང་བར་དོ་ཚེ་རབས་ཐམས་ཅད་དུ། །སྤྱན་གྱིས་གཟིགས་ལ་བརྩེ་
བས་སྐྱོབ་ཏུ་གསོལ། །སྤྱན་རས་གཟིགས་སྐུ་སྤྱི་བོར་ལེགས་སྒོམ་ཞིང་། །ཡིག་
དྲུག་སྔགས་ཀྱི་སྙིང་པོ་ལྷང་ལྷང་སྒྲོག །རྩེ་གཅིག་ཡང་ཡང་གསོལ་བ་འདེབས་
ལགས་ན། །ཚད་མེད་བྱིན་རླབས་མྱུར་དུ་འཇུག་པར་མཛོད། །ནམ་ཞིག་འདི་
- 333 -

༄༅། །རྒྱ་མཁར་གྲུབ་ཆེན་པའི་གསུང་འབུམ། ༼ཀིཉྩི
ཡི་སྣང་བ་འགག་པའི་ཚེ། །བདེ་བ་ཅན་དང་པོ་ཏ་ལ་སོགས་པར། །སྐྱེས་ནས་
འཕགས་པའི་ཞལ་མཐོང་གསུང་ཐོས་ནས། །སྐུ་བཞིའི་རྒྱལ་ས་མྱུར་དུ་ཟིན་པར་
ཤོག། །།ཅེས་འཕགས་མཆོག་སྤྱན་རས་གཟིགས་ལ་གསོལ་བ་འདེབས་པ་ཐུགས་རྗེ་བསྐུལ་བའི་རྔ་བོ་
ཆེ་ཞེས་བྱ་བ་འདི་ནི། མཁྱེན་རབ་ཀྱི་དབང་ཕྱུག་ཆེན་པོ་བློ་གསལ་གླིང་ལྷོ་པ་སྤྲུལ་པའི་སྐུ་རིན་པོ་ཆེའི་
གསུང་གིས་བསྐུལ་ངོར། ལྷག་པའི་ལྷ་མཆོག་འདི་ཉིད་གཏན་གྱི་སྐྱབས་སུ་བཟུང་སྟེ་མི་ཕྱེད་པའི་དད་པ་
དང་ལྡན་པ་ཤཱཀྱའི་བཙུན་པ་ཆས་པ་སྤྲུལ་སྐུ་༧ངག་དབང་དགེ་འདུན་སངས་རྒྱས་རྒྱ་མཚོས་ཆོས་གྲྭ་ཆེན་
པོ་དཔལ་ལྡན་འབྲས་སྤུངས་སུ་སྦྱར་བ་ནམ་མཁའི་མཐས་གཏུགས་པའི་འགྲོ་བ་རྣམས་འཕགས་པས་རྗེས་
སུ་འཛིན་པའི་རྒྱུར་གྱུར་ཅིག །མངྒ་ལཾ།།
334

བསྟོད་ཚོགས་ཀྱི་རིམ་པ་རྒྱ་མཚོའི་དབྱངས་ཀྱི་བཻཌཱུརྱ་རྒྱུད་མངས་ཞེས་བྱ་བ།